**Loop Station Világbajnokság 3**

* **Verseny ismertető**

A Loop Station Világbajnokság 3 (továbbiakban LSWC3) egy tehetségkutató verseny, ahol a jelentkezők egy 4 perces loop produkciót adnak elő elsősorban BOSS Loop Station termékek alkalmazásával (RC-300, RC-30, RC-3, RC-50, RC-20XL, RC-20, RC-2).

Az LSWC3 két fő megmérettetésből áll:

1) Kelet-európai verseny (Budapest)

2) Világbajnoki döntő (Los Angeles)

**1) Kelet-európai verseny**

Regionális verseny a Roland East Europe Kft szervezésében. Ebben a versenyben a kelet-európai országokban nevezett versenyzők legjobbjai mérik össze tudásukat. A kelet-európai döntő első helyezettje automatikusan bejut a Világbajnoki döntőbe.

A kelet-európai versenyre egy maximum **4 perc** hosszúságú, **saját szerzeményű**, valamelyik **BOSS Loop Station**-ön (RC-300, RC-30, RC-3, RC-50, RC-20XL, RC-20, RC-2) előadott **YouTubeTM videó**val lehet jelentkezni, a **Nevezési lap** kitöltésével és elküldésével a bossloop@rolandee.hu e-mail címre. A nevezési lap letölthető a [www.rolandee.hu](http://www.rolandee.hu) oldalról.

Nevezési határidő: **2012. október 20.**

A kelet-európai döntő **2012 november 14-én, Budapesten** kerül megrendezésre. A döntősöket a nevezési videók alapján választja ki a zsűri. A döntőben élőben kell előadni egy 4 percet nem meghaladó, valamilyen BOSS Loop Station segítségével előadott saját szerzeményt.

A kelet-európai döntő **első** helyezettje kijut **Los Angelesbe,** a Loop Station World Championship 3 Világbajnoki Döntőjébe. A kiutazás, a szállás és a NAMM Show zenei kiállítás belépőjegyeinek költségét a Roland East Europe Kft állja.

**2) Világbajnoki döntő**

Az LSWC3 Világbajnoki döntője, a végső megmérettetés, ahol a világ legjobb Loop-osai mérkőznek meg az értékes nyereményekért. A világbajnoki döntő helyszíne:

**USA, Los Angeles, Anaheim; House of Blues 2013. január (A 2013-as NAMM Show ideje alatt: Jan 24-27).**

\* A pontos dátum később kerül meghatározásra.

**A világbajnoki döntő díjai:**

**1. hely: 3,000 US$ (listaár) értékű BOSS/Roland termék**

**2. hely: 2,000 US$ (listaár) értékű BOSS/Roland termék**

**3. hely: 1,000 US$ (listaár) értékű BOSS/Roland termék**

* **A verseny szabályai**

**1) Általános feltételek**

- A versenyzők egy maximum 4 perces, valamelyik BOSS Loop Station terméken alapuló (RC-300, RC-30, RC-3, RC-50, RC-20, RC-20XL, RC-2) produkcióval készülhetnek.

- A versenyző képes legyen önállóan, külső segítség és előre felvett hangsávok nélkül, közönség előtt előadni produkcióját (több egyéni loop-os együttes produkciója elfogadott).

- A komplett előadást és az összes Loop Station-be bejátszott hangot a versenyzőnek kell létrehoznia.

- A versenyző garantálja, hogy előadása és annak semmilyen tartalma sem sérti a szerzői jogokat, védjegyeket, valamint egy harmadik fél jogait.

- A versenyző garantálja, hogy előadása saját szerzemény és ezzel korábban nem nyert semmilyen versenyt és/vagy díjat.

- Az előadás és annak egyetlen részlete sem sértheti a közrendet és morált.

**2) Eszköz korlátozások**

Nincs specifikus szabályozás az előadás során használatos eszközöket illetően, csupán a loop-olásra használt eszköz legyen valamelyik BOSS Loop Station (RC-300, RC-30, RC-3, RC-50, RC-20XL, RC-20, RC-2). A világbajnoki döntőbe bejutatott versenyzők saját hangszereiket hozzák magukkal a döntőbe.

**3) Életkor korlátozások**

Nincs specifikus szabályozás. Azonban a Kelet-európai Döntő győztese utazik az USA-ba, a Világbajnoki döntőbe. Amennyiben ez a versenyző kiskorú, szülői felügyelet kötelező, valamint a kísérő költségei a versenyzőt terhelik.

**\* Megjegyzés:** A Világbajnoki Döntő résztvevői engedélyezik a Roland/BOSS cégnek az előadásuk videójának, fotóinak, a versenyző nevének, stb. különböző promóciókban történő felhasználását.

**Zsűrizés/ Értékelés**

A versenyzők zsűrizése, értékelése az alábbi alapelvek szerint történik a verseny során:

 i) Kreativitás/ Képzelőerő/ Egyediség

 ii) A BOSS Loop Station pedál lehetőségeinek kihasználása

 iii) Zenei kifejezőerő/ Előadásmód